Spektakularna steza v Valenciji poteka po ulicah pristanišča. Nekoč neugledne ulice industrijske cone so spremenili v eno najsodobnejših dirkališč na svetu. Načrtovalcem proge je uspelo dodobra izkoristiti pristaniško okolje, saj večina kroga poteka ob vodi. Bolidi formule ena peljejo tudi čez premični most, ki povezuje severni in južni del pristanišča. Zahtevnih ovinkov v Valenciji ne manjka, boksi pa so v nekdanjih pristaniških skladiščih. Dirkališče je gostilo Veliko nagrado Evrope 2008.